ก.ล.ต.เปิดรับสมัครเลขาธิการแทน “รพี สุจริตกุล” ก่อนหมดวาระ 1 พ.ค.62
ก.ล.ต.เปิดรับสมัครเลขาธิการแทน "รพี สุจริตกุล” ก่อนหมดวาระ 1 พ.ค.62
7 ก.ย. 2561

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ประกาศรับสมัครบุคคลเพื่อเข้ารับการคัดเลือกให้ดำรงตำแหน่งเลขาธิการสำนักงานแทน นายรพี สุจริตกุล เลขาธิการ ก.ล.ต.คนปัจจุบัน ที่จะหมดวาระในวันที่ 1 พ.ค.2562 โดยผู้สนใจสามารถยื่นใบสมัครได้ที่ ก.ล.ต.ตั้งแต่วันที่ 3-21 ก.ย.นี้.
ทั้งนี้ คณะกรรมการ ก.ล.ต. จะคัดเลือกบุคคลที่สมควรได้รับการเสนอชื่อเป็นเลขาธิการสำนักงาน ก.ล.ต. จำนวน 2 คน เสนอต่อรัฐมนตรีว่าการกระทรวงการคลังพิจารณาให้เหลือ 1 คน เพื่อเสนอต่อคณะรัฐมนตรีพิจารณาแต่งตั้งเป็นเลขาธิการสำนักงาน ก.ล.ต. ต่อไป ทั้งนี้ ดุลพินิจในการพิจารณากลั่นกรองและเสนอชื่อผู้สมัครของคณะอนุกรรมการและคณะกรรมการ ก.ล.ต. ถือว่าเป็นที่สุด
โดยคณะกรรมการ ก.ล.ต. และคณะอนุกรรมการสงวนสิทธิที่จะดำเนินการขยายระยะเวลารับสมัคร ยกเลิกการรับสมัคร ประกาศรับสมัครใหม่ และเลื่อนการแสดงวิสัยทัศน์ผู้สมัครออกไป ในกรณีที่มีเหตุผลอันสมควร โดยผู้สมัครไม่อาจเรียกร้องค่าเสียหายใด ๆ จากคณะกรรมการ ก.ล.ต. และคณะอนุกรรมการ  ทั้งนี้ หากผู้สมัครไม่มาแสดงวิสัยทัศน์ต่อคณะกรรมการ ก.ล.ต. หรือคณะอนุกรรมการ ตามวันเวลา และสถานที่ที่กำหนด ให้ถือว่าสละสิทธิการสมัคร
สำหรับ เลขาธิการสำนักงาน ก.ล.ต. มีอำนาจหน้าที่และความรับผิดชอบในการบริหารจัดการกิจการและการดำเนินงานของสำนักงาน ก.ล.ต. ให้บรรลุซึ่งวัตถุประสงค์ของสำนักงาน ตลอดจนให้เป็นไปตามกฎหมาย ข้อบังคับ นโยบาย และหลักธรรมาภิบาลที่คณะกรรมการกำกับหลักทรัพย์และตลาดหลักทรัพย์กำหนด
 